ΔΕΛΤΙΟ ΤΥΠΟΥ

**Ο ΕΟΦ ΑΚΟΥΕΙ, ΑΛΛΗΛΕΠΙΔΡΑ ΚΑΙ ΕΝΕΡΓΕΙ ΜΕ ΔΙΑΦΑΝΕΙΑ ΓΙΑ ΤΟ ΣΥΜΦΕΡΟΝ ΤΩΝ ΑΣΘΕΝΩΝ**

Η καθιερωμένη κοπή της πρωτοχρονιάτικης πίτας του ΕΟΦ πραγματοποιήθηκε την Τετάρτη 19 Φεβρουαρίου 2025, στην αίθουσα εκδηλώσεων του Οργανισμού, με την τιμητική παρουσία του Σεβασμιώτατου Μητροπολίτη Αλεξανδρουπόλεως κύριου Άνθιμου, σύσσωμου του Διοικητικού Συμβουλίου του ΕΟΦ, εκπροσώπων κρατικών φορέων υγείας, θεσμικών φορέων του φαρμάκου, των ιατροτεχνολογικών προϊόντων, καλλυντικών και συμπληρωμάτων διατροφής καθώς και των κτηνιατρικών φαρμάκων. Παρευρέθηκαν, επίσης ο Πρόεδρος και μέλη του ΔΣ του Πανελλήνιου Φαρμακευτικού Συλλόγου, εκπρόσωποι του συλλόγου φαρμακακαποθηκάριων, της Πανελλήνιας Ένωσης Φαρμακοποιών, της Ένωσης Φαρμακοποιών Νοσηλευτικών Ιδρυμάτων, της Ένωσης Ασθενών Ελλάδας καθώς και εκπρόσωποι της ακαδημαϊκής κοινότητας - μέλη των επιστημονικών επιτροπών του ΕΟΦ.

Ο Πρόεδρος του ΔΣ/ΕΟΦ καθηγητής Φαρμακολογίας της Ιατρικής Σχολής του Δημοκρίτειου Πανεπιστημίου Θράκης κ. **Ευάγγελος Μανωλόπουλος** προλόγισε την εκδήλωση με ευχές για καλή χρονιά και στη συνέχεια έκανε μια περιεκτική αναδρομή στη χρονιά που πέρασε, εστιάζοντας στην εξέλιξη θεμάτων που ολοκληρώθηκαν ή ολοκληρώνονται στο προσεχές διάστημα όπως η ενίσχυση το Οργανισμού με επιστημονικό προσωπικό ορισμένου χρόνου, η **νέα ιστοσελίδα** του οργανισμού, η συμμετοχή στο πρόγραμμα ΗΛΕΚΤΡΑ για την **αναβάθμιση/ανακαίνιση του κτιρίου**, η **μεταφορά αρχείου** του ΕΟΦ, ο ορισμός **Υπευθύνου Εσωτερικού Ελέγχου** και η οργάνωση της σχετικής μονάδας, η υπογραφή **Μνημονίου Συνεργασίας με την Εθνική Επιτροπή Διαφάνειας** καθώς και η έναρξη υλοποίησης του μεγάλου έργου της **Ψηφιακής Αναβάθμισης** του Οργανισμού με στόχο μεταξύ άλλων την ενίσχυση της ασφάλεια στη διαχείριση της πληροφορίας. Αναφέρθηκε, επίσης, στη βελτίωση της κατάστασης το ΙΦΕΤ, η οποία οφείλεται κατά μείζονα λόγο στην καλή συνεργασία ΕΟΦ και ΙΦΕΤ. Επιπλέον, υπογράμμισε ότι ο ΕΟΦ πρόσφερε τις υπηρεσίες του στο πλαίσιο συνεργασίας όλων των εμπλεκόμενων φορέων για το serialization.

Τονίζοντας τον ασθενοκεντρικό χαρακτήρα του ΕΟΦ, ο Πρόεδρος αναφέρθηκε στην εξομάλυνση των ελλείψεων φαρμάκων που επιτεύχθηκε τον τελευταίο χρόνο, χάρη στη συνεργασία όλων των παραγόντων της αγοράς και τη συνδρομή του ΙΦΕΤ. Αναγκαίο μέτρο ήταν η απαγόρευση εξαγωγών με τον αριθμό των φαρμάκων της σχετικής λίστας να μειώνεται από 265 σε 93 φάρμακα. Η εικόνα αυτή δεν θα είχε επιτευχθεί χωρίς την έγκαιρη και τολμηρή αντίδραση της ηγεσίας του Υπουργείου Υγείας με ενέργειες όπως η αύξηση των τιμών των πολύ φθηνών φαρμάκων που κινδύνευαν με απόσυρσή από την αγορά, και ο σχεδιασμός για την παραγωγή από την ελληνική φαρμακοβιομηχανία κρίσιμων φαρμάκων που είναι σε έλλειψη , προκειμένου να αποφευχθεί η δαπανηρή εισαγωγή τους.

Ιδιαίτερη αναφορά έγινε στην Εθνική Επιτροπή Δεοντολογίας και την κρίσιμη συνεισφορά στη επιτάχυνση της έγκρισης των κλινικών δοκιμών στη χώρας μας, στη σύσταση Μονάδας Εσωτερικού Ελέγχου, καθώς και στην υπογραφή Μνημονίου Συνεργασίας με την Εθνική Αρχή Διαφάνειας.

Ο Πρόεδρος εξέφρασε το σεβασμό του στους εργαζομένους του ΕΟΦ, χάρη στους οποίους επιτεύχθηκαν όλα τα παραπάνω, ενώ στη συνέχεια αναφέρθηκε στους μελλοντικούς στόχους του Οργανισμού, στους οποίους περιλαμβάνεται η επαρκής και ενεργή εκπροσώπηση σε φορείς και οργανισμούς της ΕΕ, η αναβίωση και ο εκσυγχρονισμός του Εθνικού Συνταγολογίου, καθώς επίσης και η συνεργασία με τα Πανεπιστήμια και Ερευνητικά Κέντρα της χώρας μας και η συμμετοχή σε δίκτυα καινοτομίας (Health Hub).

Τέλος, ο Πρόεδρος έκλεισε με την υπόσχεση για επιτάχυνση των διαδικασιών τονίζοντας ότι ο ΕΟΦ ακούει με ανοιχτό μυαλό, αλληλοεπιδρά, και ενεργεί με διαφάνεια για το συμφέρον των ασθενών.

Στη συνέχεια προβλήθηκε μαγνητοσκοπημένος χαιρετισμός του Υπουργού Υγείας κ. Άδωνη Γεωργιάδη, στον οποίο δήλωσε την ικανοποίησή για το έργο του ΕΟΦ και την επιτυχή αντιμετώπιση των προκλήσεων που κλήθηκε να διαχειριστεί.

Ακολούθησαν σύντομοι χαιρετισμοί από τον εκπρόσωπο της Ένωσης ασθενών Ελλάδας κ. Δέδε και την Πρόεδρο του Συλλόγου Εργαζομένων ΕΟΦ κα Αγνή Κάπου.

Τέλος, ο Σεβασμιότατος Μητροπολίτη Αλεξανδρουπόλεως κ. Άνθιμο απηύθυνε εμπνευσμένο χαιρετισμό, ακολούθησε ο αγιασμός και η ευλογία του προς τους εργαζομένους του ΕΟΦ και τη Διοίκηση, και η εκδήλωση ολοκληρώθηκε με την κοπή της πίτας.